ZAPISNIK

sa 25. sjednice Općinskog vijeća Općine Skrad održane

30. prosinca 2024. godine u vijećnici Općine Skrad s početkom u 18,00 sati

Nazočni: Tonček Kezele, Ivan Crnković, Dubravko Mance, Josip Jurković, Ivana Poljančić 
               Beljan, Josip Crnković
Ostali nazočni: Damir Grgurić - općinski načelnik, Nikolina Crnković Đorđević - pročelnica 

                         Jedinstvenog upravnog odjela, predstavnici sredstava javnog priopćavanja 

                         Vjekoslav Pintar i Barbara Renka
Opravdano odsutni: Danijel Bertović, Helga Grgurić
Neopravdano odsutni: Natali Ribić  
Zapisničar: Anita Rački

Predsjednik Tonček Kezele otvara sjednicu, pozdravlja nazočne, te iznosi da na današnjoj sjednici nisu nazočni vijećnici Danijel Bertović i Helga Grgurić koji su se opravdali i Natali Ribić koja se nije opravdala. Predsjednik Tonček Kezele konstatira da kvorum postoji i da će sve odluke koje Vijeće danas donese biti pravovaljane. 
Predsjednik Tonček Kezele potom iznosi da po Poslovniku, vijećnici prije dnevnog reda imaju pravo u Aktualnom satu postaviti po dva pitanja Općinskom načelniku i Pročelnici Jedinstvenog upravnog odjela, te Klub vijećnika jedno pitanje te zatim otvara Aktualni sat.


Doc.dr.sc. Ivana Poljančić Beljan iznosi da je prije 2-3 godine bilo napravljeno sanjkalište u parku, te ju zanima da li postoji mogućnost, s obzirom da sada imamo i ratrak, i kada ima snijega u dugotrajnijem periodu kao što je sada, da li bi se moglo opet u parku pripremiti sanjkalište, da omogućimo i našoj djeci i turistima i smatra da to ne bi bio problem da se nekog zaduži proći nekoliko puta s ratrakom. Doc.dr.sc. Ivana Poljančić Beljan iznosi da će možda netko reći da to radi iz vlastitih interesa, ali zapravo to sve govori jer kao aktivni iznajmljivači imaju dosta iskustva i misli da bi bilo dobro tako nešto pripremiti s obzirom da sve općine imaju tu ponudu i idu u tom smjeru.

Načelnik Damir Grgurić odgovara da se sanjkalište može napraviti na više lokacija i to na Rtiću na njivi koju imamo u zakupu, na kojoj je i bilo predviđeno da se napravi sanjkalište i u parku, a može i na nekoj drugoj lokaciji, možda na Tuškim njivama, samo treba dati prijedlog. Načelnik Damir Grgurić iznosi da se može nabaviti i pokretna traka ako bude raspisan natječaj PGŽ, te da se sve treba ranije tehnički pripremiti. 

Predsjednik Tonček Kezele iznosi da netko treba te aktivnosti provesti, na što načelnik Damir Grgurić odgovara da će Općina provesti potrebne aktivnosti, te da je najveći problem dovesti ratrak iz Skradske drage.


G. Vjekoslav Pintar smatra da je najveći problem što se parkiralište za automobile nalazi na zaustavnom dijelu sanjkališta, te da bi trebalo maknuti aute i naglašava da treba jako paziti na sigurnosne uvjete da se nekome nešto ne desi. 

Pročelnica Nikolina Crnković Đorđević predlaže da se možda na drugoj strani parka napravi sanjkalište, za što g. Vjekoslav Pintar smatra da bi onda trebalo napraviti snjegobran tj. samo malo navući snijega da se djeca zaustave u snjegobranu.

Predsjednik Tonček Kezele smatra da bi se ova tema trebala najprije razraditi van Općinskog vijeća, da se sve utanači i krene u tu akciju, te nakon toga bi ta tema trebala biti posebna točka dnevnog reda

Pročelnica Nikolina Crnković Đorđević smatra da bi trebalo osnovati radnu skupinu koja bi pripremila uvjete, proučila i obišla teren gdje bi bilo najbolje sanjkalište napraviti kako bi se došlo do nekog zaključka, sa čim se slaže i predsjednik Tonček Kezele, jer smatra kako bi se nešto napravilo zahtijeva određene predradnje, radnje, pitanje sigurnosti, netko treba preuzeti u obavezu i dr.


Nakon Aktualnog sata predsjednik Tonček Kezele iznosi da se prelazi na utvrđivanje Dnevnog reda, te predlaže sljedeći
D n e v n i   r e d

1) Usvajanje zapisnika sa 24. sjednice Općinskog vijeća Općine Skrad

2) Prijedlog Odluke o drugoj izmjeni i dopuni Proračuna Općine Skrad za 2024.g.

3) Prijedlog Odluke o drugim izmjenama i dopunama Programa gradnje objekata i uređaja komunalne infrastrukture za 2024.g.

4) Prijedlog Odluke o drugim izmjenama i dopunama Programa održavanja komunalne infrastrukture za 2024.g.

5) Prijedlog Odluke o drugim izmjenama i dopunama Programa utroška sredstava šumskog doprinosa za 2024.g.

6) Prijedlog Odluke o drugim izmjenama i dopunama Plana gradnje komunalnih vodnih građevina za 2024.g.

7) Prijedlog Odluke o drugim izmjenama i dopunama Odluke o financiranju socijalnog programa na području Općine Skrad za 2024.g.
8) Prijedlog Odluke o drugoj izmjeni i dopuni Programa  javnih potreba Općine Skrad u području društvene brige o djeci predškolske dobi za 2024. godinu

9) Prijedlog Odluke o prvim izmjenama i dopunama Programa javnih potreba Općine Skrad u akciji «Općina Skrad-prijatelj djece» za 2024.g.
10) Prijedlog Odluke o prvim izmjenama Programa javnih potreba Općine Skrad u vatrozaštiti za 2024.g.
11) Prijedlog Odluke o prvim izmjenama i dopunama Programa javnih potreba u kulturi za 2024.g. 
12) Prijedlog Odluke o III. Izmjenama i dopunama Odluke o prodaji građevinskog zemljišta na području N1 NOVO NASELJE po povoljnijim uvjetima
Točka 1.

Predsjednik Tonček Kezele otvara raspravu o Zapisniku sa 24. sjednice Općinskog vijeća.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje prve točke dnevnog reda. 

Zapisnik sa 24. sjednice Općinskog vijeća jednoglasno je usvojen.
Točka 2.
Odlukom o drugoj izmjeni i dopuni Proračuna Općine Skrad za 2024. godinu ukupni prihodi smanjuju se za 1.151.867,73 eura ili 59% odnosno s planiranih 2.781.111,49 eura na 1.629.243,76 eura, dok se rashodi smanjuju za 1.093.890,73 eura ili 60% tj. s planiranih 2.724.434,49 eura na 1.630.543,76 eura. 

Kraće obrazloženje drugih izmjena i dopuna Proračuna Općine Skrad za 2024. godinu dali su načelnik Damir Grgurić i pročelnica Nikolina Crnković Đorđević. 

Predsjednik Tonček Kezele zatim otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje druge točke dnevnog reda. 

Jednoglasno je usvojena 

Odluka o drugoj izmjeni i dopuni Proračuna Općine Skrad za 2024. godinu.

Točka 3.
Odlukom o drugim izmjenama i dopunama Programa gradnje objekata i uređaja komunalne infrastrukture za 2024. godinu ukupna sredstva za ostvarenje Programa smanjuju se sa 1.436.905,00 eura na 480.889,00 EUR i čine ih: komunalni doprinos, ostala sredstva proračuna, kapitalne i tekuće pomoći iz državnog proračuna, kapitalne pomoći iz županijskog proračuna i donacije, a utrošiti će se za: izgradnju i održavanje nerazvrstanih cesta (potporni zid u Selskoj ulici, rekonstrukcija nerazvrstane ceste Gornja Dobra-Pečišće – III. faza-dio),  izgradnju sustava odvodnje i pročišćavanja otpadnih voda (kanalizacijski kolektor Skrad – Gornja Dobra), izradu projektne dokumentacije (geodetsko-katastarske usluge, izrada III. izmjena i dopuna PPU Općine Skrad, izrada projektne dokumentacije i geodetske usluge za rekonstrukciju ceste Veliko Selce-Skradska draga-Perić), izgradnju građevina i nabavu uređaja i predmeta javne namjene (sportsko igralište kod OŠ Skrad, izgradnja poslovne građevine na k.č.br. 3712/2 k.o. Divjake-I faza, izgradnju dječjeg igrališta kod OŠ Skrad, projekt rekonstrukciju gornjeg parkirališta-elektroenergetska suglasnost) i izgradnju groblja (uređenje gornjeg groblja u Divjakama).

Kraće obrazloženje Odluke o drugim izmjenama i dopunama Programa gradnje objekata i uređaja komunalne infrastrukture dala je pročelnica Nikolina Crnković Đorđević. 
Predsjednik Tonček Kezele zatim otvara raspravu.

U raspravi su sudjelovale doc.dr.sc. Ivana Poljančić Belja i pročelnica Nikolina Crnković Đorđević.

Predsjednik Tonček Kezele zatvara raspravu i daje na glasovanje donošenje treće točke dnevnog reda. 

Jednoglasno je usvojena 

Odluka o drugim izmjenama i dopunama Programa gradnje objekata i uređaja

komunalne infrastrukture za 2024. godinu.


Točka 4.

Odlukom o drugim izmjenama i dopunama Programa održavanja komunalne infrastrukture za 2024. godinu se ukupna sredstva za ostvarenje Programa smanjuju sa 372.654,00 eura na 282.918,00 eura. Sredstva za ostvarenje ovog Programa čine: komunalna naknada, ostala sredstva proračuna, kapitalne pomoći iz županijskog proračuna, tekuće pomoći od ostalih izvanproračunskih korisnika državnog proračuna i donacije. Sredstva će se utrošiti za namjene utvrđene Programom kao što su: održavanje nerazvrstanih cesta (zimska služba-čišćenje snijega, tekuće održavanje cesta), održavanje javnih površina (zbrinjavanje otpada s javnih površina, održavanje parkova, dezinsekcija i deratizacija, veterinarske usluge-suzbijanje bjesnoće, zdravstvene i veterinarske usluge, naknada za odlaganje kom.otpada Gradu Delnice, izrada i izmjena informativnih tabli i putokaza na području Općine Skrad, motorna freza za snijeg, sanacija divljih deponija-radovi i nadzor, izrada i izmjena informativnih tabli i putokaza na području Općine Skrad, zaštita životinja, zbrinjavanje opasnog otpada, nabavka rasipača), održavanje javne rasvjete i potrošnje električne energije za javnu rasvjetu (utrošak električne energije za javnu rasvjetu, održavanje i razvoj objekata javne rasvjete, otplata zajma (glavnica i kamate) za rekonstrukciju javne rasvjete u Općini Skrad), održavanje građevinskih objekata (tekuće i investicijsko održavanje građevinskih objekata, održavanje sakralnih objekata, opremanje kuhinje u Dječjem vrtiću), održavanje građevina, uređaja i predmeta javne namjene (uređenje prostora uz Planinarski dom Zeleni vir, održavanje Zelenog vira, ograda i vrata ispred Dječjeg vrtića, nabavka stroja za izradu umjetnog snijega, nabavka potopne pumpe) i održavanje groblja (komunalna usluga-održavanje groblja, tlakavci na ulazu u gornje groblje u Divjakama).

Kraće obrazloženje Odluke o prvim izmjenama i dopunama Programa održavanja komunalne infrastrukture dali su pročelnica Nikolina Crnković Đorđević i načelnik Damir Grgurić. 
Predsjednik Tonček Kezele zatim otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje četvrte točke dnevnog reda. 

Odluka o drugim izmjenama i dopunama Programa održavanja

komunalne infrastrukture za 2024. godinu.


Točka 5.
Odlukom o drugim izmjenama i dopunama Programa utroška sredstava šumskog doprinosa za 2024. godinu povećava se iznos sredstava šumskog doprinosa sa 100.620,00 eura na 116.568,00 eura koja će se utrošiti za sljedeće aktivnosti: održavanje nerazvrstanih cesta (6.155,00 eura-dio), rekonstrukciju nerazvrstane ceste Gornja Dobra-Brezje-Pečišće-III faza (26.515,00 eura), rekonstrukciju postojećeg groblja u Skradu (14.000,00 eura), proširenje JR u naselju Hlevci (3.700,00 eura), postavljanje ograde na novom groblju u Skradu (8.700,00 eura), uređenje prostora uz planinarski dom Zeleni vir (16.100,00 eura), izgradnju dječjeg igrališta kod Osnovne škole Skrad (29.620,00 eura) i utrošak električne energije za JR (11.778,00 eura).

Kraće obrazloženje Odluke o drugim izmjenama i dopunama Programa utroška sredstava šumskog doprinosa dala je pročelnica Nikolina Crnković Đorđević.

Predsjednik Tonček Kezele otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje pete točke dnevnog reda. 



Jednoglasno je usvojena

Odluka o drugim izmjenama i dopunama Programa utroška sredstava

šumskog doprinosa za 2024. godinu.


Točka 6.

Odlukom o drugim izmjenama i dopunama Plana gradnje komunalnih vodnih građevina za 2024. godinu ukupna sredstva se povećavaju sa 23.000,00 eura na 28.200,00 eura. Izvori prihoda su: naknada za korištenje prostora elektrane (smanjuju se sa 17.175,00 eura na 14.000,00 eura) i ostala sredstva Općine Skrad (povećavaju se sa 5.825,00 eura na 14.200,00 eura). Sredstva za ostvarenje ovog Plana utrošiti će se za sanaciju cjevovoda Trški Lazi-Brodski Ravan – I. faza i sanaciju vodoopskrbnog sustava Skrad, kao što je i bilo planirano.
Kraće obrazloženje Odluke o drugim izmjenama i dopunama Plana gradnje komunalnih vodnih građevina dao je načelnik Damir Grgurić. 

Predsjednik Tonček Kezele otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje šeste točke dnevnog reda. 



Jednoglasno je usvojena

Odluka o drugim izmjenama i dopunama Plana gradnje komunalnih vodnih
građevina za 2024. godinu.

Točka 7.



Predloženom Odlukom o drugim izmjenama Odluke o financiranju socijalnog programa na području Općine Skrad za 2024. godinu iznos za ostvarenje programa smanjuje se sa 21.144,49 eura na 18.394,49 eura, iznos za Crveni križ povećava se sa 2.000,00 eura na 3.000,00 eura, iznos za naknade za troškove stanovanja iznosi 1.000,00 eura, jednokratne novčane pomoći povećavaju se sa 1.200,00 eura na 2.000,00 eura, pomoć starijim i nemoćnim osobama se briše, a stavka pod točkom 8. „Novorođena djeca“, postaje točka 7. te se iznos povećava sa 4.000,00 eura na 4.300,00 eura.



Kraće obrazloženje predložene Odluke dala je pročelnica Nikolina Crnković Đorđević.

Predsjednik Tonček Kezele otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje jedanaeste točke dnevnog reda. 



Jednoglasno je usvojena

Odluka o drugim izmjenama Odluke o financiranju socijalnog

programa na području Općine Skrad za 2024. godinu.

Točka 8.

Odlukom o drugim izmjenama Programa javnih potreba Općine Skrad u području društvene brige o djeci predškolske dobi za 2024. godinu se ukupna planirana sredstva za ostvarenje Programa povećavaju sa 94.162,76 eura na 101.407,76 eura, te se iznos za Dječji vrtić Skrad povećava sa 86.162,76 eura na 93.407,76 eura. Ukupna sredstva za ostale namjene povećavaju se sa 10.200,00 eura na 17.525,00 eura, od kojih se iznos za prehranu polaznika Dječjeg vrtića povećava sa 6.500,00 eura na 9.000,00 eura, intelektualne i osobne usluge  povećavaju se sa 1.500,00 eura na 6.300,00 eura, te se nadodaje stavka obvezni zdravstveni pregledi radnika – 25,00 eura.

Kraće obrazloženje predložene Odluke dala je pročelnica Nikolina Crnković Đorđević.

Predsjednik Tonček Kezele otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje osme točke dnevnog reda. 



Jednoglasno je usvojena

Odluka o drugim izmjenama Programa  javnih potreba Općine Skrad u području
društvene brige o djeci predškolske dobi za 2024. godinu.


Točka 9.



Odlukom o prvim izmjenama i dopunama Programa javnih potreba Općine Skrad u akciji „Općina Skrad-prijatelj djece“ za 2024. godinu se planirana ukupna sredstva u iznosu od 23.020,00 eura smanjuju na 20.640,00 eura. Sredstva će se koristiti za sljedeće namjene: novčana naknada učenicima prvog razreda Osnovne škole, poklon „u naravi“ odličnim učenicima, sufinanciranje prijevoza učenicima srednjih škola, sufinanciranje prijevoza – aktivnosti,  sufinanciranje izleta (ekskurzije) učenicima osmog razreda, akcija „Prvi koraci u prometu“, godišnja kotizacija „Općina-prijatelj djece“ Savezu DND Hrvatske, nabava radnih bilježnica i likovnih mapa za učenike Osnovne škole, stipendije za učenike srednje škole i studente, te poklon paketi za djecu predškolske i osnovnoškolske dobi povodom blagdana Sv. Nikole.

Pročelnica Nikolina Crnković Đorđević iznosi da u predloženoj Odluci članak 1.  treba dopuniti riječima: „ Za ostvarenje Programa osiguravaju se sredstva u ukupnom iznosu od 20.640,00 eura za sljedeće namjene:“, te da u istom članku treba zamijeniti zbroj stavaka pod točkom 1. koji iznosi 13.040,00 eura. 


Zatim je pročelnica Nikolina Crnković Đorđević dala kraće pojašnjenje predložene odluke.

Predsjednik Tonček Kezele otvara raspravu.

U raspravi su sudjelovali doc.dr.sc. Ivana Poljančić Beljan, pročelnica Nikolina Crnković Đorđević, g. Vjekoslav Pintar, predsjednik Tonček Kezele i načelnik Damir Grgurić koji je pozvao vijećnike da razmisle o stipendiranju striktno određenih zanimanja, kao npr. da se možda osmisli stipendiranje učenika za zanimanje liječnik ili neko drugo zanimanje.
Predsjednik Tonček Kezele zatvara raspravu i daje na glasovanje donošenje devete točke dnevnog reda. 



S predloženom izmjenom i dopunom, jednoglasno je usvojena

Odluka o prvim izmjenama i dopunama Programa javnih potreba Općine Skrad

u akciji „Općina Skrad-prijatelj djece“ za 2024. godinu.


Točka 10.


Odlukom o prvim izmjenama i dopunama Programa javnih potreba Općine Skrad u vatrozaštiti za 2024. godinu se planirana sredstva za ostvarenje Programa povećavaju sa 23.899,00 eura na 28.199,00 eura. Iznos za sufinanciranje nabavke vatrogasnog kombi vozila povećava se sa 6.300,00 eura na 11.300,00 eura, dok će se za izradu Procjene rizika od velikih nesreća na području Općine Skrad utrošiti 1.600,00 eura umjesto planiranih 2.300,00 eura.

Kraće pojašnjenje predložene Odluke dao je načelnik Damir Grgurić.

Predsjednik Tonček Kezele otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje desete točke dnevnog reda. 



Jednoglasno je usvojena

Odluka o prvim izmjenama i dopunama Programa javnih potreba
Općine Skrad u vatrozaštiti za 2024. godinu.


Točka 11.

Odlukom o prvim izmjenama i dopunama Programa javnih potreba Općine Skrad u kulturi za 2024. godinu povećavaju se planirana sredstva za ostvarenje Programa sa 12.733,00 eura na 23.388,00 eura, te se povećavaju iznosi za: sufinanciranje rada Mjesne knjižnice Skrad sa 1.195,00 eura na 1.695,00 eura, turističku promidžbu i kulturna događanja sa 2.000,00 eura na 10.273,00 eura i sufinanciranje Radija Gorski kotar sa 3.318,00 eura na 10.273,00 eura, dok se u svrhu zaštite spomenika kulture (crkvena baština) sredstva u iznosu od 1.062,00 eura zamjenjuje iznosom od 9.062,00 eura.


Pročelnica Nikolina Crnković Đorđević iznosi da je u predloženoj Odluci u članku 2. stavak 2. višak te ga treba brisati  

Kraće pojašnjenje predložene Odluke dao je načelnik Damir Grgurić.

Predsjednik Tonček Kezele otvara raspravu.

Nitko se nije javio za raspravu.

Predsjednik Tonček Kezele zatvara raspravu i daje na glasovanje donošenje jedanaeste točke dnevnog reda. 



S predloženom izmjenom jednoglasno je usvojena

Odluka o prvim izmjenama i dopunama Programa javnih potreba
Općine Skrad u kulturi za 2024. godinu.


Točka 12.

Ovim trećim izmjenama i dopunama Odluke o prodaji građevinskog zemljišta na području N1 Novo naselje po povoljnijim uvjetima predlaže se izmjena naziva odluke koja sada glasi: „Odluka o prodaji građevinskog zemljišta na području Općine Skrad“, predlaže se da se riječi „N1 Novo naselje“ u cijeloj odluci zamijeni riječima „Općine Skrad“ u odgovarajućim padežima, te se predlaže proširenje građevinskog područja, odnosno dodavanje građevinskog zemljišta za prodaju po povoljnijim uvjetima novom k.č.br. 4367/7. 
Kraće obrazloženje predložene Odluke dala je pročelnica Nikolina Crnković Đorđević.

Predsjednik Tonček Kezele otvara raspravu.

U raspravi su sudjelovali doc.dr.sc. Ivana Poljančić Beljan i načelnik Damir Grgurić.

Predsjednik Tonček Kezele zatvara raspravu i daje na glasovanje donošenje dvanaeste točke dnevnog reda. 



Jednoglasno je usvojena

Odluka o III. Izmjenama i dopunama Odluke o prodaji građevinskog zemljišta
na području N1 NOVO NASELJE po povoljnijim uvjetima.

Predsjednik Tonček Kezele iznosi da je time iscrpljen predloženi dnevni red, te da želi svim vijećnicima i djelatnicima  JUO Općine Skrad te njihovim obiteljima sve najbolje u novoj predstojećoj 2025. godini puno radosti, osmjeha, veselja, mira i uspjeha. Isto tako predsjednik Tonček Kezele koristi trenutak da svim žiteljima Općine Skrad od srca zaželi sretnu novu 2025. godinu.

Zaključeno u 19,00 sati.

Zapisničar                                                                                   Predsjednik Općinskog vijeća

Anita Rački                                                                                       Tonček Kezele, ing.el.  

